Návrh

Zákon

z .......................... 2006,

ktorým sa mení a dopĺňa zákon č. 215/2002 Z. z. o elektronickom podpise a o zmene a doplnení niektorých zákonov v znení neskorších predpisov 

      	Národná rada Slovenskej republiky sa uzniesla na tomto zákone:

Čl. I

Zákon č. 215/2002 Z. z. o elektronickom podpise a o zmene a doplnení niektorých zákonov v znení zákona č. 679/2004 Z. z. a zákona č. 25/2006 Z. z. sa mení a dopĺňa takto:

1.	V § 1 sa vypúšťajú odseky 2 a 3.
Súčasne sa zrušuje označenie odseku 1.
Poznámka pod čiarou k odkazu 1 sa vypúšťa.

2.	V § 2 písmeno j) a y) znejú:
„j) koreňovým certifikátom kvalifikovaný certifikát, ktorý má položky mena vydavateľa a mena držiteľa certifikátu rovnaké a zaručený elektronický podpis tela tohto certifikátu sa overuje verejným kľúčom, ktorý tento certifikát obsahuje,
y) certifikačnou cestou súhrn certifikátov na základe rovnosti všetkých položiek mena vydavateľa a mena držiteľa certifikátu a ďalších atribútov obsiahnutých v certifikáte až po koreňový certifikát, kde podpis vydaného certifikátu sa overuje s kľúčom z certifikátu vydavateľa,“.

3.	§ 2 sa dopĺňa písmenami z) a aa), ktoré znejú:
„z) podpisovou politikou elektronický dokument obsahujúci súhrn pravidiel na vyhotovenie a overenie elektronického podpisu rozhodujúcich pre uznanie jeho platnosti; podpisová politika obsahuje najmä jej jedinečnú identifikáciu, dátum vydania, oblasť použitia a doba platnosti,
aa) elektronickou podateľňou technické zariadenie slúžiace na vyhotovovanie a overovanie elektronického podpisu.“.

4.	V § 4 sa odsek 1 dopĺňa písmenom e), ktoré znie:
„e) na jeho vyhotovenie je použitá úradom schválená podpisová politika.“

5.	§ 4 odsek 2 sa dopĺňa písmenami d) a e), ktoré znejú:
„d) podpisová politika použitá na vyhotovenie zaručeného elektronického podpisu bola                   schválená úradom a bola platná v čase vyhotovenia zaručeného elektronického podpisu,       e) je preukázateľné, že všetky kvalifikované certifikáty v certifikačnej ceste až                                    po kvalifikovaný certifikát úradu boli platné v čase vyhotovenia daného zaručeného elektronického podpisu.“.
6.	§ 5 odsek 1 znie:
„(1) Ak sa v styku s orgánmi verejnej moci alebo orgánmi verejnej správy používa zaručený elektronický podpis, jeho kvalifikovaný certifikát musí byť vydaný akreditovanou certifikačnou autoritou, ktorá má na poskytovanie akreditovaných certifikačných služieb akreditáciu úradu.“.

7.	V § 5 sa vypúšťa odsek 2. 
Doterajšie odseky 3 až 6 sa označujú ako odseky 2 až 5. 

8.	§ 10 odsek 2 sa dopĺňa písmenami l) a m), ktoré znejú:
„l) poskytuje kvalifikované certifikačné služby Ministerstvu vnútra Slovenskej republiky, Ministerstvu obrany Slovenskej republiky, Ministerstvu spravodlivosti Slovenskej republiky a Slovenskej informačnej službe,
	m) vedie zoznam adries elektronických podateľní v Slovenskej republike; zoznam úrad           zverejňuje na voľne prístupnej internetovej stránke.“.

9.	V § 12 sa vypúšťa odsek 2.
Doterajšie odseky 3 až 8 sa označujú ako odseky 2 až 7.

10.	§ 14 odsek 3 sa dopĺňa písmenom e), ktoré znie:
„e) zasielať úradu zoznamy vydaných kvalifikovaných certifikátov, zoznamy zrušených kvalifikovaných certifikátov a zoznamy vydaných časových pečiatok; formát, spôsob a periodicitu zasielania týchto zoznamov ustanoví všeobecne záväzný právny predpis, ktorý vydá úrad.“.

11.	§ 17  znie:
„§ 17
Uznávanie zahraničných certifikátov

(1) Certifikát, vydaný ako kvalifikovaný, ktorý vydal poskytovateľ certifikačných služieb so  sídlom v inom ako členskom štáte Európskej únie (ďalej len "zahraničná certifikačná autorita"), ktorého platnosť možno overiť v Slovenskej republike, je uznaný v Slovenskej republike, ak 
a) zahraničná certifikačná autorita spĺňa požiadavky Európskeho spoločenstva v oblasti elektronického podpisu a bola akreditovaná v niektorej z členských krajín Európskej únie, 
b) akreditovaná certifikačná autorita so sídlom v Slovenskej republike, ktorá spĺňa požiadavky tohto zákona, poskytuje záruku za platnosť kvalifikovaného certifikátu vydaného zahraničnou certifikačnou autoritou, alebo
c) certifikát alebo zahraničná certifikačná autorita sa uznávajú podľa medzinárodnej zmluvy podpísanej Slovenskou republikou ako rovnocenný certifikátu alebo akreditovanej certifikačnej autorite podľa tohto zákona.
(2) Certifikát vydaný poskytovateľom certifikačných služieb majúcim sídlo v niektorej         z krajín Európskej únie, ktorého platnosť možno overiť v Slovenskej republike, sa stáva rovnoprávnym certifikátu vydanému v Slovenskej republike. 
(3) Kvalifikovaný certifikát vydaný poskytovateľom certifikačných služieb, majúcim sídlo   v niektorej z krajín Európskej únie, ktorého platnosť možno overiť v Slovenskej republike je kvalifikovaným certifikátom podľa tohto zákona.
(4) Produkty pre elektronické podpisy, ktorých súlad bol potvrdený v znení smernice uvedenej v prílohe sú produktmi pre elektronické podpisy podľa tohto zákona, ak preukázateľne vykazujú rovnakú úroveň bezpečnosti.“.

12.	§ 19 sa dopĺňa odsekom 5, ktorý znie: 

„(5) Kvalifikovaná certifikačná autorita je povinná prijať potrebné opatrenia na plnenie svojich povinností na náhradu škody, najmä je povinná uzatvoriť poistenie zodpovednosti za škodu, ktorá jej vznikne porušením povinností ustanovených týmto zákonom a všeobecne záväznými právnymi predpismi vydanými na jeho základe. Kvalifikovaná certifikačná autorita je povinná sa na tento účel poistiť s limitom poistného plnenia za jednu poistnú udalosť najmenej na sumu 1 000 000 Sk.“.

13.	V § 24 odsek 7 sa za slová „overuje a potvrdzuje úrad“ vkladajú slová „do 90 dní od doručenia žiadosti o uznanie zhody bezpečných zariadení na vyhotovovanie a overovanie elektronického podpisu. Na posúdenie súladu bezpečných zariadení na vyhotovenie a overenie zaručeného elektronického podpisu s bezpečnostnými požiadavkami je úrad oprávnený požadovať vykonanie auditu.“.

14.	§ 24 sa dopĺňa odsekom 9, ktorý znie:
„(9) Podanie žiadosti o uznanie zhody bezpečných zariadení na vyhotovenie a overenie   elektronického podpisu podlieha správnemu poplatku5).“.
	
15.	Za § 28 sa vkladajú § 28a, § 28b a § 28c, ktoré vrátane nadpisov znejú:

„§ 28a
Prechodné ustanovenie

Orgán verejnej moci oznámi úradu do 1. júla 2007 elektronickú adresu svojej elektronickej podateľne alebo adresu elektronickej podateľne, ktorej služby využíva. Doručenú adresu úrad bezodkladne vystaví na svojej internetovej stránke.

§ 28b
Záverečné ustanovenie

Týmto zákonom sa preberá právny akt Európskych spoločenstiev a Európskej únie uvedený  prílohe.“.

§ 28c
Zrušovacie ustanovenia

	Zrušujú sa:
1.	Čl. IV zákona č. 679/2004 Z. z., ktorým sa mení a dopĺňa zákon Slovenskej národnej rady č. 511/1992 Zb. o správe daní a poplatkov a o zmenách v sústave územných finančných orgánov v znení neskorších predpisov a o zmene a doplnení niektorých zákonov,
2.  Čl. II zákona č. 25/2006 Z. z. o verejnom obstarávaní a o zmene a doplnení niektorých zákonov.“

16.	Zákon sa dopĺňa prílohou, ktorá znie:

„Príloha k zákonu č. 215/2002 Z. z. v znení neskorších predpisov

Zoznam preberaných právnych aktov Európskych spoločenstiev a Európskej únie:

Smernica Európskeho parlamentu a Rady 1999/93/ES z 13.decembra 1999 o rámci spoločenstva pre elektronické podpisy (Mimoriadne vydanie Ú.v. EÚ, 13/zv. 24).“.

Čl. II

	Tento zákon nadobúda účinnosť 1. júla 2006.